ไฟแนนซ์ทูเดย์
ช่วงนี้ธนาคารไทยพาณิชย์งานเข้า เจอกรณีลูกค้าเสียหายจากการรับบริการจากธนาคารไป 2 เคสติดกัน
9 ก.ค. 2555

...ช่วงนี้ธนาคารไทยพาณิชย์งานเข้า เจอกรณีลูกค้าเสียหายจากการรับบริการจากธนาคารไป 2 เคสติดกัน เริ่มจากลูกค้า 5 ราย เจอไวรัสดูดเงินหายจากบัญชีไปร่วม 6 แสนบาท กำลังตามทำคดีกันอยู่ ก็มาเจอผู้จัดการ สำนักงานชิดลม ยักยอกเงินของลูกค้า โดยอาศัยความไว้เนื้อเชื่อใจกัน ลูกค้ายันเงินหายไปร้อยกว่าล้านบาท ธนาคารบอกมีหลักฐานยักยอกไปแค่ล้านกว่าบาท ต้องติดตามต่อไปว่าผู้บริหารธนาคารจะจัดการยังไง จะคืนเงินให้ร้อยกว่าล้านหรือล้านกว่าบาท
...นี่เป็นกรณีที่ธนาคารเตือนนักหนาว่า ลูกค้าอย่าได้ไว้ใจพนักงานธนาคาร โดยเฉพาะลูกค้าในต่างจังหวัด บางคนฝากสมุดบัญชีไว้กับพนักงานเลย ซึ่งเป็นความเสี่ยงอย่างมาก บางธนาคารออกระเบียบเลย ห้ามพนักงานรับฝากสมุดบัญชีจากลูกค้า แต่ลูกค้าไม่มีความรู้โอกาสถูกหลอกก็จะง่ายมาก ธนาคารคงต้องเข้มงวดเรื่องระบบบริหารความเสี่ยงมากกว่านี้
...ในขณะที่บอร์ดกับสหภาพพนักงานธนาคารออมสิน กำลังทะเลาะกันเรื่องต่ออายุผู้อำนวยการธนาคารออมสิน เลอศักดิ์ จุลเทศ ธนาคารก็ขอเปลี่ยนแบบยูนิฟอร์ม รับในโอกาสที่ธนาคารจะมีอายุครบ 100 ปี ในปี 2556 ด้วยการใช้โทนสีน้ำตาลและสีชมพู เริ่มใส่เครื่องแบบใหม่กันแล้วตั้งแต่เมื่อต้นเดือน ก.ค. สวยถูกใจลูกค้าหรือไม่ ต้องดูว่ามีลูกค้ามาชมหรือเปล่า
...อภิชาติ เกษมกุลศิริ รองกรรมการผู้จัดการ ธนาคารไอซีบีซี (ไทย) ยืนยันเป็นมั่นเป็นเหมาะว่า ในปลายเดือน ก.ค.นี้ จะได้เห็นบริการอินเทอร์เน็ตแบงกิงของธนาคารแน่ๆ 
...บัณฑูร ล่ำซำ ซีอีโอ ธนาคารกสิกรไทย ทำพิธีบวงสรวงกรมพระราชวังบวรวิไชยชาญ วังหน้า ในรัชกาลพระบาทสมเด็จพระพุทธยอดฟ้าจุฬาโลกมหาราช ที่พิพิธภัณฑสถานแห่งชาติ ก่อนเปิดกล้องถ่ายทำสารคดี “9 ทัพ ปกป้องปฐพี” ก่อนจัดพิธีฝนได้ตกหนักอย่างไม่ลืมหูลืมตา แต่พอถึงเวลาบวงสรวงฝนหยุด ฟ้าใสอย่างกับสั่งได้ ผู้ไปร่วมพิธีวันนั้นบอกเป็นเสียงเดียวกันว่า เหตุการณ์เหมือนกับวันที่บวงสรวงพระบรมราชานุสาวรีย์ รัชกาลที่ 1 เลย น่าอัศจรรย์